b'\n_START_ARTICLE_\nPsilogramma menephron\n_START_SECTION_\nUtseende\n_START_PARAGRAPH_\nEn stor (vingespenn 82 \xe2\x80\x93 138 mm), brun svermer, vingem\xc3\xb8nsteret sterkt varierende. Hodet er stort og bredt, antennene ganske korte med en krok ytterst. Brystet er kantet med svart, bakkroppen har ingen tydelige fargetegninger. Forvingen er brun med varierende tegning, ofte med to buede, hvite tverrb\xc3\xa5nd og flere m\xc3\xb8rke streker. Bakvingen er m\xc3\xb8rkebrun, ved bakhj\xc3\xb8rnet med en lys flekk kantet med svart. Larven er gr\xc3\xb8nn med markerte, lyse skr\xc3\xa5striper p\xc3\xa5 sidene. hornet p\xc3\xa5 bakkroppen er knudrete. Puppen har en buet, k\xc3\xb8lleformet, fri sugesnabel-slire.\n_START_SECTION_\nLevevis\n_START_PARAGRAPH_\nLarven kan finnes p\xc3\xa5 en rekke forskjellige busker og tr\xc3\xa6r i oljetrefamilien (Oleaceae), Bignoniaceae, maskeblomstfamilien (Scrophulariaceae), rosefamilien (Rosaceae) og jernurtfamilien (Verbenaceae). Den store og gr\xc3\xa5dige larven kan gj\xc3\xb8re skade i olivendyrking, og ogs\xc3\xa5 snaugnage syrin, liguster og andre prydbusker. B\xc3\xa5de larven og de voksne kan lage klikkende lyder om de blir forstyrret. De voksne svermerne bes\xc3\xb8ker gjerne blomster.\n_START_SECTION_\nUtbredelse\n_START_PARAGRAPH_\nSvermeren finnes i det s\xc3\xb8r\xc3\xb8stligste Asia, Indonesia, store deler av Australia, og p\xc3\xa5 de vestligste \xc3\xb8yene i Stillehavet. En innf\xc3\xb8rt bestand p\xc3\xa5 Hawaii, som ble antatt \xc3\xa5 v\xc3\xa6re denne arten, har vist seg \xc3\xa5 v\xc3\xa6re den n\xc3\xa6rtbeslektede Psilogramma increta.'